מיקי כהן (גנגסטר)

מאייר האריס "מיקי" כהן (באנגלית: Meyer Harris "Mickey" Cohen; 4 בספטמבר 1913 – 29 ביולי 1976) היה גנגסטר יהודי-אמריקאי מלוס אנג'לס, שעמד בראש משפחת הפשע "כהן", ושמר על קשרים הדוקים עם המאפיה האמריקאית של שנות ה-30 עד שנות ה-60.

 ביוגרפיה 
מיקי כהן נולד למשפחה של מהגרים יהודים יוצאי אוקראינה. בגיל 6 מכר עיתונים ברחוב, וסייע לאחיו הארי ולואי. עד מהרה הוא ושני אחיו נמשכו לעולם הפשע.

ב-1923, בגיל 9, מכר אלכוהול ועבד בבית מרקחת. באותה שנה נעצר לראשונה, אך בזכות קשריו של אחיו נחלץ מענישה, והמשיך למכור אלכוהול בלוס אנג'לס. בבגרותו עסק באגרוף, ומשעבר לניו יורק השתתף בתחרויות אגרוף מקצועניות. במהלך התחרויות דבק בו הכינוי "הגנגסטר מיקי כהן" (Gangster Mickey Cohen).

בתקופת היובש הוא התיישב בשיקגו, והצטרף לארגון פשיעה מקומי. הוא נאסר על רצח מספר מאפיונרים בעת משחקי קלפים. הוא שוחרר לאחר זמן קצר ועבד עבור ג'ייק גוזיק. אך לאחר ויכוח עם יריב במשחק קלפים נמלט משיקגו לקליבלנד ועבד עבור לו רוטקופף, שותפו של מאיר לנסקי ובאגסי סיגל. בשל מחסור בעבודה בקליבלנד, אפשר לו רוטקופף לעבוד עם סיגל בקליפורניה. הוא נשלח ללוס אנג'לס, ובעת שיתוף הפעולה עמם הקים את Flamingo Las Vegas בלאס וגאס.

לאחר כמה ניסיונות התנקשות בחייו, הוא הפך את ביתו למבצר והציב פרוז'קטור ומערכת איתות. כמו כן, רכש רכב משוריין מדגם קאדילק, ושכר את ג'וני סטומפנאטו לשומר ראשו (לפני מותה של לנה טרנר).

עד מהרה, כהן לכד את תשומת לבם של השלטונות והבולשת הפדרלית. בשנת 1950 עניינו נחקר בוועדה של הסנאט של ארצות הברית, והוא הואשם בהעלמת מיסים, ונשפט לארבע שנות מאסר. בסוף שנות ה-50 הופיע בטלוויזיה והתראיין אצל מייק וולס. ב-1961 נשפט שוב על אותו עוון ונשלח לכלא אלקטרז. רכבו המשוריין הוחרם על ידי משטרת לוס אנג'לס וכיום מאוחסן כמוצג במוזיאון הרכבים של ניו זילנד. בעת שהותו באלקטרז ניסה אחד העצורים לרצוח אותו באמצעות חתיכת צינור. ב-1972 שוחרר מהכלא באטלנטה.

ב-1976 נפטר בשנתו ונקבר בבית הקברות הילסייד ממוריאל פארק, בקלבר סיטי שבקליפורניה.

 בתרבות הפופולרית 
 בקולנוע 
בסרט באגסי (1991), מיקי כהן גולם על ידי השחקן הארווי קייטל. שהיה מועמד לפרס שחקן המשנה הטוב ביותר בטקס פרסי האקדמיה האמריקאית לקולנוע.
בסרט So I Married an Axe Murderer (1993), מיקי כהן הוזכר כמי שהיה אסיר בכלא אלקטרז.
בסרט L.A. Confidential (1997), מיקי כהן גולם על ידי פול גילפויל.
בסרט הדאליה השחורה (2006), מיקי כהן אוזכר בקצרה.
בסרט יחידת הגנגסטרים (2013), כהן גולם על ידי שון פן והוא היה האנטגוניסט הראשי בסרט, המגולל באופן חופשי את נפילתו של המאפיונר.
בסרט סנגור במבחן (2011) בכיכובו של מתיו מקונוהיי כעורך הדין לפלילים מיקי הולר, אשר מבוסס על סדרת הספרים מאת מייקל קונלי באותו השם, אקדחו האישי של הולר מדגם caliber Colt Woodsman .22 עם קת מקושטת בפנינים היה בעבר אקדחו האישי של מיקי כהן. כהן נתן אותו במתנה לאביו של הולר, גם הוא היה עורך דין לפלילים, לאחר שהצליח לזכות אותו במשפט, ולאחר מכן הוא הוריש אותו להולר.

משחקי מחשב
פטריק פישלר דובב את דמותו של כהן במשחק הווידאו L.A. Noire (המתרחש בשנת 1947).

 בטלוויזיה 
 בסדרת הטלוויזיה של פרנק דראבונט מוב סיטי, כהן גולם על ידי ג'רמי לוק.

 ראו גם 
באגסי סיגל

קישורים חיצוניים

 מייקל בנסון, גנגסטרים נגד נאצים, מטר, 2024


 הערות שוליים 

קטגוריה:אמריקאים ילידי מדינת ניו יורק
קטגוריה:ניו יורק: אישים
קטגוריה:ברוקלין: אישים
קטגוריה:מאפיונרים אמריקאים
קטגוריה:מתאגרפים יהודים
קטגוריה:אנשי עסקים יהודים אמריקאים
קטגוריה:אנשי עסקים בענף ההימורים
קטגוריה:פשע בקליפורניה
קטגוריה:מורשעים בדין בארצות הברית
קטגוריה:מורשעים בעבירות סמים בארצות הברית
קטגוריה:מורשעים בפגיעות גופניות בארצות הברית
קטגוריה:אישים הקבורים בבית הקברות הילסייד ממוריאל פארק
קטגוריה:יהדות קליפורניה: אישים
קטגוריה:אישים שנכלאו באלקטרז
קטגוריה:אמריקאים שנולדו ב-1913
קטגוריה:אמריקאים שנפטרו ב-1976